बिसमुरि: मानसिजों लोगोसे जिब जिबिनि जिउ थांना थानायनि थाखाय जों मिथिंगानिफ्राय गोबां हेफाजाब मोनो। जों बैफोर मिथिंगायारी हेफाजाबखौ नेवसिगारनानै बे बुहुमाव थांनानै थानो माब्लाबाबो हाया। जायनि थाखाय जों जोंनि सोरगिदिं थानाय मिथिंगायारी सोरजिफोरखौ संरैखाथि खालामनानै लाखि नांगौ। दिनै मुलुगनां आबहावा संरैखाथि सान । दिनैनि बे सानाव मुलुगनि आबहावाखौ संरैखाथि आरो गोजोरै लाखिनायनि थांखिजों दिनै 5 जुन मुलुगनां आबहावा सानखौ लोब्बा लाखिनानै देबोरगाव ब्लग इउ पि पि एल राजखान्थि हान्जाया कभिद-19 नि प्रट’कलखौ नोजोर होनानै खम बिबां मानसिनि थुबुरथिजों बिसमुरिआव मोनसे बिफां गायनाय हाबाफारि मावफुंदों। बे हाबाफारियाव 30 नं सान्जा कक्राझार बिधान सभा बियाबनि इउ पि पि एलनि एम एल ए लरेन्स इसलारीया आलासि महरै बाहागो लानानै गावनि आखायजों फांसे बिफां गायजेन्नानै बे हाबाफारिखौ बेखेवनानै होयो। लोगोसे पार्टि ब्लकनि दैदेनगिरिफोरजों लोगोसे हाबाफारियाव नुजाथिनाय सोद्रोमाफोरा फारिया बायदि रोखोमनि बिफां- लाइफांफोर गाययो।